Title: Predkladacia správa
Author: pleskova
Last saved by: Hana Muráňová
Company: VsZP

Prekladacia správa

Materiál sa predkladá ako iniciatívny materiál ministra zdravotníctva. Ministerstvo zdravotníctva SR, ako jediný akcionár Všeobecnej zdravotnej poisťovne, a. s.,  sa rozhodlo zmeniť a doplniť pôvodné stanovy. Dôvodom pre toto rozhodnutie je potreba skvalitniť  prácu akcionára,  zvýšiť zodpovednosť jednotlivých členov predstavenstva  za činnosť spoločnosti ako i prerozdeliť kompetencie a zodpovednosť medzi jednotlivými členmi predstavenstva navzájom medzi nimi a zmeniť postavenie generálneho riaditeľa spoločnosti. 

Uvedený materiál bol prerokovaný na rokovaní vlády SR dňa 30. 11. 2005, s tým že boli vznesené pripomienky k ustanoveniu Čl. 9.6 (predstavenstvo), 11.1(generálny riaditeľ), 20.1(podpisovanie za spoločnosť).

	 Ministerstvo zdravotníctva Slovenskej republiky v spolupráci so Všeobecnou zdravotnou poisťovňou, a. s. vypracovalo nasledovné zmeny a dodatky k jednotlivým ustanoveniam stanov spoločnosti, ku ktorým boli vznesené na rokovanie vlády pripomienky. Text  stanov v úplnom znení bol prepracovaný v zmysle vznesených pripomienok takto: 

1.Článok 9.6. 	znie:
Predsedu predstavenstva volí a odvoláva z členov predstavenstva valné zhromaždenie. Valné zhromaždenie zároveň určí generálneho riaditeľa z členov predstavenstva.

2. Článok 11 – Generálny riaditeľ znie: 
11.1. Funkciu generálneho riaditeľa vykonáva člen predstavenstva, ktorého určilo valné zhromaždenie za generálneho riaditeľa.
11.2. Generálny riaditeľ vykonáva pôsobnosť podľa organizačného poriadku spoločnosti a ktorú na neho prenieslo predstavenstvo v rozsahu písomného poverenia prijatého predstavenstvom. Generálny riaditeľ zodpovedá za výkon svojej funkcie predstavenstvu.
11.3. Generálny riaditeľ plní funkciu najvyššieho vedúceho zamestnanca v pracovno-právnych vzťahoch.
11.4. Generálny riaditeľ je oprávnený vykonávať úkony aj nad rámec písomného poverenia predstavenstva, ak sa jedná o odôvodnené prípady, ktoré neznesú odklad a súvisia s predmetom činnosti spoločnosti. Generálny riaditeľ je však o takýchto úkonoch povinný informovať predstavenstvo, a to v lehote najneskôr do šiestich pracovných dní odo dňa vykonania úkonu. Ak sa predstavenstvo nevyjadrí k tomuto úkonu do jedného mesiaca od doručenia oznámenia generálneho riaditeľa, tak sa má za to, že k takémuto úkonu nemá predstavenstvo žiadne výhrady.
11.5. Ustanovenie čl. 11. 4. sa použije aj v prípadoch, ak sa jedná o úkony, na ktoré predstavenstvo potrebuje predchádzajúci súhlas dozornej rady. V takýchto prípadoch je generálny riaditeľ povinný informovať aj dozornú radu, a to v lehote do šiestich pracovných dní odo dňa vykonania úkonu. Ak sa dozorná rada nevyjadrí k tomuto úkonu do jedného mesiaca od doručenia oznámenia generálneho riaditeľa, tak sa má za to, že k takémuto úkonu nemá dozorná rada žiadne výhrady.

3. Článok 20.1., ktorý znie: 
Vo všetkých veciach v mene spoločnosti sú oprávnení konať a podpisovať všetci členovia predstavenstva, pričom v mene spoločnosti podpisujú vždy dvaja členovia predstavenstva, z ktorých jeden musí byť predseda alebo podpredseda predstavenstva.